Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ περί τροποποιήσεως του κανονισμού (ΕΚ) αριθ. 1001/97 για την επιβολή οριστικού δασμού αντιντάμπινγκ στις εισαγωγές νημάτων από πολυεστέρες καταγωγής Μαλαισίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Με τον κανονισμό (ΕΚ) αριθ. 1001/97, το Συμβούλιο επέβαλε οριστικό δασμό αντιντάμπινγκ στις εισαγωγές νημάτων από πολυεστέρες καταγωγής Μαλαισίας.

Οι υπηρεσίες της Επιτροπής διενήργησαν ενδιάμεση επανεξέταση, δυνάμει του άρθρου 11 παράγραφος 3 του κανονισμού (ΕΚ) αριθ. 384/96 μετά από αίτηση που υπέβαλε Μαλαισιανός παραγωγός-εξαγωγέας νημάτων από πολυεστέρες (Hualon Corporation (M) Sdn. Bhd.) ο οποίος υποστήριξε μεταβολή των συνθηκών στο βαθμό που να μην υφίσταται πλέον πρακτική ντάμπινγκ. Η δέουσα έρευνα άρχισε τον Ιούλιο του 1999.

Η έρευνα κατέδειξε συνέχιση μέχρις ενός βαθμού της πρακτικής ντάμπινγκ. Ωστόσο, το περιθώριο ντάμπινγκ που καθορίστηκε στην παρούσα έρευνα (3,2%) ήταν αισθητά χαμηλότερο από εκείνο που καθορίστηκε κατά την αρχική έρευνα (16,4%).

Η έρευνα έδειξε επίσης ότι το χαμηλότερο περιθώριο ντάμπινγκ δεν οφείλετο σε προσωρινές μεταβολές. Αντιθέτως, οι μεταβολές θα πρέπει να θεωρηθούν ως διαρκείς εξελίξεις οι οποίες οφείλονται σε διαρθρωτικές μεταβολές της πολιτικής παραγωγής και πωλήσεων της ενδιαφερόμενης εταιρείας που αποκλείουν την επανεμφάνιση εισαγωγών με ντάμπινγκ σε επίπεδα ανάλογα εκείνων που είχαν διαπιστωθεί κατά την προηγούμενη έρευνα.

Υπό το πρίσμα των ανωτέρω, η Επιτροπή προτείνει στο Συμβούλιο να εγκρίνει τη συνημμένη πρόταση κανονισμού για την τροποποίηση του άρθρου 1 του κανονισμού (ΕΚ) αριθ. 1001/97 ώστε να προσαρμοστεί ο δασμός αντιντάμπινγκ από 16,4% σε 3,2% στα νήματα από πολυεστέρες που παράγονται και πωλούνται για εξαγωγή στην ΕΕ από την Hualon Corporation (M) Sdn. Bhd.

Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ περί τροποποιήσεως του κανονισμού (ΕΚ) αριθ. 1001/97 για την επιβολή οριστικού δασμού αντιντάμπινγκ στις εισαγωγές νημάτων από πολυεστέρες καταγωγής Μαλαισίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχoντας υπόψη:

τη συνθήκη για την ίδρυση της Ευρωπαϊκής Κoινότητας,

τον κανονισμό (ΕΚ) αριθ. 384/96 του Συμβουλίου της 22ας Δεκεμβρίου 1995 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Κοινότητας [1], και ιδίως το άρθρο 11 παράγραφος 3,

[1] ΕΕ L 56, 6.3.1996, σ.1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 905/98 (ΕΕ L 128, 30.4.1998, σ. 18).

την πρόταση που υπέβαλε η Επιτροπή κατόπιν διαβουλεύσεων με τη συμβουλευτική επιτροπή,

Εκτιμώντας εξής:

Α. ΙΣΧΥΟΝΤΑ ΜΕΤΡΑ

(1) Με τον κανονισμό (ΕΚ) αριθ. 1001/97 [2], το Συμβούλιο επέβαλε οριστικό δασμό αντιντάμπινγκ στις εισαγωγές νημάτων από πολυεστέρες καταγωγής Μαλαισίας. Το ύψος του δασμού που εφαρμόζεται στην καθαρή τιμή ελεύθερο στα σύνορα της Κοινότητας, πριν από την καταβολή δασμού, είναι 32,5% ενώ για την εταιρεία Hualon Corporation (M) Sdn. Bhd. (Hualon), εφαρμόζεται ποσοστό 16,4%.

[2] ΕΕ L 145, 5.6.1997, σ.1.

Β. ΑΙΤΗΣΗ ΕΠΑΝΕΞΕΤΑΣΗΣ

(2) Ο παραγωγός-εξαγωγέας της Μαλαισίας, η Hualon Corporation (M) Sdn. Bhd., υπέβαλε, δυνάμει του άρθρου 11 παράγραφος 3 του κανονισμού (ΕΚ) αριθ. 384/96 του Συμβουλίου ("βασικός κανονισμός"), αίτηση για ενδιάμεση επανεξέταση, περιορισμένη στις πτυχές ντάμπινγκ, των μέτρων αντιντάμπινγκ που εφαρμόζονται σ' αυτήν. Η αίτηση υποστήριζε ότι μεταβολές διαρκούς χαρακτήρα οδήγησαν στη σταθεροποίηση ή στην ελαφρά μείωση της κανονικής αξίας και σε σημαντική αύξηση της τιμής εξαγωγής έτσι ώστε η διατήρηση του μέτρου δεν είναι πλέον απαραίτητη για να αντισταθμίσει την πρακτική ντάμπινγκ. Αφού καθορίστηκε, κατόπιν διαβουλεύσεων με τη συμβουλευτική επιτροπή, ότι υπήρχαν επαρκή αποδεικτικά στοιχεία για την έναρξη ενδιάμεσης επανεξέτασης, η Επιτροπή προέβη στη δημοσίευση ανακοίνωσης στην Επίσημη Εφημερίδα των Ευρωπαϊκών Κοινοτήτων [3] και άρχισε έρευνα.

[3] EE C 218, 30.7.1999, σ. 5.

Γ. ΔΙΑΔΙΚΑΣΙΑ

(3) Η έρευνα για την πρακτική ντάμπινγκ κάλυψε την περίοδο από την 1η Ιουλίου 1998 ως τις 30 Ιουνίου 1999 ("περίοδος έρευνας").

(4) Η Επιτροπή ενημέρωσε επισήμως τις αρχές της χώρας εξαγωγής σχετικά με την έναρξη της ενδιάμεσης επανεξέτασης και παρείχε στα άμεσα ενδιαφερόμενα μέρη την ευκαιρία να γνωστοποιήσουν γραπτώς τις απόψεις τους και να ζητήσουν να γίνουν δεκτά σε ακρόαση.

(5) Η Επιτροπή απέστειλε ερωτηματολόγιο και έλαβε λεπτομερείς πληροφορίες από τον ενδιαφερόμενο παραγωγό-εξαγωγέα.

(6) Η Επιτροπή αναζήτησε και επαλήθευσε όλες τις πληροφορίες που έκρινε αναγκαίες για τον καθορισμό της πρακτικής ντάμπινγκ και πραγματοποίησε επιτόπου έλεγχο στις εγκαταστάσεις του ενδιαφερόμενου παραγωγού-εξαγωγέα.

(7) Τα ενδιαφερόμενα μέρη ενημερώθηκαν για τα πραγματικά περιστατικά και τις εκτιμήσεις βάσει των oπoίων επρόκειτο να προταθεί η τρoπoπoίηση τoυ κανoνισμoύ (ΕΚ) αριθ. 1001/97 και τους παρεσχέθη η δυνατότητα να διατυπώσουν τις παρατηρήσεις τους. Οι παρατηρήσεις τους ελήφθησαν υπόψη και, όπου κρίθηκε απαραίτητο, τα συμπεράσματα τροποποιήθηκαν ανάλογα.

Δ. ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ

1. Υπό εξέταση προϊόν

(8) Το υπό εξέταση προϊόν είναι το ίδιο με εκείνο της προηγούμενης έρευνας, δηλ., τα ελαστικοποιημένα νήματα συνεχών ινών από πολυεστέρες ("PTY"). Τα PTY προέρχονται άμεσα από μερικώς προσανατολισμένα νήματα πολυεστέρα και χρησιμοποιούνται στην υφαντική και στην πλεκτοβιομηχανία για την παραγωγή υφασμάτων από πολυεστέρα ή από πολυεστέρα και βαμβάκι. Το προϊόν υπάγεται σήμερα στον κωδικό ΣΟ 5402 33 00. Πρέπει ωστόσο να σημειωθεί ότι ο κανονισμός του Συμβουλίου για την επιβολή οριστικών μέτρων αναφέρεται στους κωδικούς ΣΟ 5402 33 10 και 5402 33 90 με τους οποίους έγινε η κατάταξη του προϊόντος κατά το χρόνο δημοσίευσης του κανονισμού.

(9) Υπάρχουν διάφοροι τύποι PTY, ανάλογα με το βάρος (σύστημα denier), τον αριθμό των ινών και τη στιλπνότητα. Επίσης, υπάρχουν διάφορες ποιότητες, ανάλογα με την αποτελεσματικότητα της διαδικασίας παραγωγής. Ωστόσο, δεν υφίστανται ουσιαστικές διαφορές στα βασικά χαρακτηριστικά και τις χρήσεις των διαφόρων τύπων και ποιοτήτων PTY. Όλοι οι τύποι PTY θεωρούνται ως ένα προϊόν για τους σκοπούς της παρούσας έρευνας.

2. Ομοειδές προϊόν

(10) Όπως και κατά την προηγούμενη έρευνα, η παρούσα έρευνα κατέδειξε ότι τα PTY που παράγονται στη Μαλαισία από την εταιρεία Hualon και πωλούνται στην αγορά της Μαλαισίας ή εξάγονται στην Κοινότητα έχουν τα ίδια φυσικά και χημικά χαρακτηριστικά και τις ίδιες χρήσεις και, ως εκ τούτου, πρέπει να θεωρηθούν ομοειδές προϊόν κατά την έννοια του άρθρου 1 παράγραφος 4 του βασικού κανονισμού.

Ε. ΝΤΑΜΠΙΝΓΚ

1. Κανονική αξία

(11) Όσον αφορά τον καθορισμό της κανονικής αξίας, εξετάστηκε κατ' αρχήν εάν το σύνολο των εγχώριων πωλήσεων του υπό εξέταση προϊόντος που πραγματοποίησε η Hualon ήταν αντιπροσωπευτικό σε σύγκριση με το σύνολο των εξαγωγικών πωλήσεών της στην Κοινότητα. Σύμφωνα με το άρθρο 2 παράγραφος 2 του βασικού κανονισμού, οι εγχώριες πωλήσεις θεωρήθηκαν αντιπροσωπευτικές δεδομένου ότι ο συνολικός όγκος των εγχώριων πωλήσεων της Hualon ανήλθε τουλάχιστον στο 5% του συνολικού όγκου των πωλήσεων στην Κοινότητα.

(12) Για τους σκοπούς του άρθρου 2 παράγραφος 2 του βασικού κανονισμού, για κάθε τύπο προϊόντος που διατέθηκε από την Hualon στην εγχώρια αγορά και ο οποίος διαπιστώθηκε ότι ήταν άμεσα συγκρίσιμος με τους δέκα τύπους του προϊόντος που πωλήθηκαν για εξαγωγή στην Κοινότητα, εξετάστηκε κατά πόσον οι εγχώριες πωλήσεις ήσαν επαρκώς αντιπροσωπευτικές. Το γεγονός αυτό εξακριβώθηκε δεδομένου ότι, κατά την περίοδο έρευνας, το σύνολο των εγχώριων πωλήσεων ενός τύπου προϊόντος αντιπροσώπευε ποσοστό 5% ή μεγαλύτερο του συνολικού όγκου των πωλήσεων για εξαγωγή στην Κοινότητα του ιδίου τύπου προϊόντος.

(13) Όσον αφορά τους τύπους εκείνους του προϊόντος που πληρούν την προϋπόθεση αυτή, εξετάστηκε αν μπορούσε να θεωρηθεί ότι οι εγχώριες πωλήσεις κάθε τύπου προϊόντος πραγματοποιήθηκαν στο πλαίσιο συνήθων εμπορικών πράξεων, προσδιορίζοντας την αναλογία των επικερδών πωλήσεων του εν λόγω τύπου σε ανεξάρτητους πελάτες. Σε περιπτώσεις όπου οι επικερδείς πωλήσεις ενός τύπου αντιπροσώπευαν άνω του 80% του συνολικού όγκου των εγχώριων πωλήσεων αυτού του τύπου, η κανονική αξία βασίστηκε στη μέση σταθμισμένη τιμή όλων των εγχώριων πωλήσεων που πραγματοποιήθηκαν κατά την περίοδο έρευνας. Σε περιπτώσεις όπου οι επικερδείς πωλήσεις ενός τύπου αντιπροσώπευαν τουλάχιστον 10% αλλά κάτω του 80% του συνολικού όγκου των εγχώριων πωλήσεων αυτού του τύπου, η κανονική αξία βασίστηκε στη μέση σταθμισμένη τιμή μόνο των επικερδών πωλήσεων.

(14) Σύμφωνα με τη μέθοδο που προαναφέρθηκε, η κανονική αξία για τους πέντε τύπους PTY που εξήχθησαν στην Κοινότητα τα την περίοδο έρευνας μπορούσε να βασιστεί στις εγχώριες τιμές πώλησης συγκρίσιμων τύπων PTY.

(15) Όσον αφορά τους εναπομένοντες πέντε τύπους του προϊόντος που εξήχθησαν στην Κοινότητα κατά την περίοδο έρευνας, διαπιστώθηκε ότι ο όγκος των εγχώριων πωλήσεων αντιπροσώπευε ποσοστό κατώτερο του 5% του όγκου που εξήχθη στην Κοινότητα. Συνεπώς, οι εγχώριες πωλήσεις για τους πέντε τύπους του προϊόντος θεωρήθηκαν ανεπαρκείς κατά την έννοια του άρθρου 2 παράγραφος 2 του βασικού κανονισμού. Για τους τύπους αυτούς, η κανονική αξία κατασκευάστηκε με βάση το κόστος παρασκευής της Hualon για τον εν λόγω εξαγόμενο τύπο προϊόντος συν εύλογο ποσό για τα έξοδα πώλησης και τα γενικά και διοικητικά έξοδα και το κέρδος, σύμφωνα με το άρθρο 2 παράγραφοι 3 και 6 του βασικού κανονισμού. Τα έξοδα πώλησης και τα γενικά και διοικητικά έξοδα βασίστηκαν στις εγχώριες πωλήσεις του ομοειδούς προϊόντος που πραγματοποίησε η Hualon. Το περιθώριο κέρδους καθορίστηκε με βάση τις εγχώριες πωλήσεις του ομοειδούς προϊόντος που πραγματοποιήθηκαν από την Hualon κατά τις συνήθεις εμπορικές πράξεις.

(16) Η Hualon ισχυρίστηκε ότι για τον υπολογισμό της κανονικής αξίας έπρεπε να χρησιμοποιηθεί μόνο το κέρδος των επικερδών εγχώριων πωλήσεων ορισμένων τύπων οι οποίοι εξάγονταν επίσης στην Κοινότητα. Ο ισχυρισμός απορρίφθηκε διότι το άρθρο 2 παράγραφος 6 του βασικού κανονισμού προβλέπει ότι τα κέρδη υπολογίζονται με βάση πραγματικά στοιχεία για την παραγωγή και τις πωλήσεις, κατά τις συνήθεις εμπορικές πράξεις, του ομοειδούς προϊόντος.

2. Τιμή εξαγωγής

(17) Δεδομένου ότι όλες οι εξαγωγικές πωλήσεις του υπό εξέταση προϊόντος πραγματοποιήθηκαν άμεσα σε ανεξάρτητους πελάτες στην Κοινότητα, η τιμή εξαγωγής καθορίστηκε σύμφωνα με το άρθρο 2 παράγραφος 8 του βασικού κανονισμού, ήτοι με βάση τις καταβληθείσες ή καταβλητέες τιμές.

3. Σύγκριση

(18) Για λόγους ορθής σύγκρισης ανά τύπο προϊόντος σε επίπεδο εκ του εργοστασίου και στο ίδιο στάδιο εμπορίας, έγινε η κατάλληλη προσαρμογή για να ληφθούν υπόψη οι διαφορές που, κατά τους ισχυρισμούς και όπως αποδείχθηκε, επηρεάζουν τη δυνατότητα σύγκρισης των τιμών. Οι προσαρμογές αυτές πραγματοποιήθηκαν όσον αφορά τα έξοδα μεταφοράς, ασφάλισης, διεκπεραίωσης, φόρτωσης και τα παρεπόμενα έξοδα, τις πιστώσεις και τις προμήθειες, σύμφωνα με το άρθρο 2 παράγραφος 10 του βασικού κανονισμού.

4. Περιθώριo ντάμπινγκ

(19) Πραγματοποιήθηκε σύγκριση μεταξύ της μέσης σταθμισμένης κανονικής αξίας ανά τύπο προϊόντος και της μέσης σταθμισμένης τιμής εξαγωγής για τον ίδιο τύπο προϊόντος, σύμφωνα με το άρθρο 2 παράγραφος 11 του βασικού κανονισμού.

(20) Η σύγκριση, όπως περιγράφεται ανωτέρω, κατέδειξε την ύπαρξη πρακτικής ντάμπινγκ για την ενδιαφερόμενη εταιρεία. Λόγω των ποικίλων περιθωρίων ντάμπινγκ των διαφόρων τύπων του προϊόντος, καθορίστηκε γενικό μέσο σταθμισμένο περιθώριο ντάμπινγκ σύμφωνα με το άρθρο 2 παράγραφος 12 του βασικού κανονισμού. Το περιθώριο ντάμπινγκ, εκφρασμένο σε ποσοστό της συνολικής αξίας cif ελεύθερο στα κοινοτικά σύνορα, πριν από την καταβολή δασμού, καθορίζεται σε 3,2%.

(21) Το περιθώριο ντάμπινγκ της παρούσας έρευνας είναι ωστόσο σημαντικά χαμηλότερο από το περιθώριο ντάμπινγκ που καθορίστηκε για την ενδιαφερόμενη εταιρεία κατά την προηγούμενη έρευνα, το οποίο ανήρχετο σε 16,4%.

ΣΤ. ΔΙΑΡΚΗΣ ΧΑΡΑΚΤΗΡΑΣ ΤΩΝ ΜΕΤΑΒΟΛΩΝ

(22) Σύμφωνα με το άρθρο 11 παράγραφος 3 του βασικού κανονισμού, εξετάστηκε εάν η μεταβολή των συνθηκών που οδήγησε στη μείωση του περιθωρίου ντάμπινγκ ήταν δυνατόν να θεωρηθεί διαρκούς χαρακτήρα. Στο πλαίσιο αυτό, διαπιστώθηκε ειδικότερα ότι η παραγωγή PTY κατά το χρονικό διάστημα από το 1996 μέχρι την περίοδο έρευνας μειώθηκε σημαντικά δεδομένου ότι οι πρώτες ύλες κατευθύνθηκαν προς νέες γραμμές παραγωγής άλλων νημάτων από πολυεστέρες. Επίσης, η εσωτερική κατανάλωση PTY που χρησιμοποιούντο για την παραγωγή προϊόντων υψηλότερης προστιθέμενης αξίας, αυξήθηκε σημαντικά κατά το ίδιο χρονικό διάστημα. Οι δύο αυτές μεταβολές μείωσαν σημαντικά τον όγκο πωλήσεων (εγχώριων και εξαγωγικών) του υπό εξέταση προϊόντος κατά το ίδιο διάστημα. Οι εν λόγω μεταβολές των πολιτικών παραγωγής και πωλήσεων της εταιρείας θεωρούνται ενδείξεις του γεγονότος ότι δεν είναι πιθανή η επανεμφάνιση εξαγωγών που αποτελούν αντικείμενο ντάμπινγκ σε επίπεδα παρόμοια με εκείνα που καθορίστηκαν στην προηγούμενη έρευνα.

Ζ. ΤΡΟΠΟΠΟΙΗΣΗ ΤΩΝ ΜΕΤΡΩΝ

(23) Δεδομένου ότι διαπιστώθηκε μικρότερο περιθώριο ντάμπινγκ για την ενδιαφερόμενη εταιρεία και ότι η κατάσταση αυτή δεν αναμένεται να μεταβληθεί βραχυπρόθεσμα, τα μέτρα που επιβλήθηκαν με τον κανονισμό (ΕΚ) αριθ. 1001/97 στις εξαγωγές της εν λόγω εταιρείας πρέπει να τροποποιηθούν με ανάλογη τροποποίηση του κανονισμού.

(24) Η παρούσα επανεξέταση δεν έχει επιπτώσεις στην ημερoμηνία λήξεως ισχύoς των μέτρων που επιβλήθηκαν με τον κανονισμό (ΕΚ) αριθ. 1001/97, σύμφωνα με τo άρθρo 11 παράγραφoς 2 τoυ βασικoύ κανoνισμoύ.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 1 του κανονισμού (ΕΚ) αριθ. 1001/97 αντικαθίσταται από τα εξής:

"1. Επιβάλλεται οριστικός δασμός αντιντάμπινγκ στις εισαγωγές PTY που υπάγονται στον κωδικό ΣΟ 5402 33 00, καταγωγής Μαλαισίας.

2. Ο οριστικός δασμός αντιντάμπινγκ που εφαρμόζεται στην καθαρή τιμή "ελεύθερο στα σύνορα της Κοινότητας", πριν από τον δασμό, είναι ο ακόλουθος:

>ΘΕΣΗ ΠIΝΑΚΑ>

3. Εκτός εάν ορίζεται διαφορετικά, εφαρμόζονται οι διατάξεις που ισχύουν για τους δασμούς."

Άρθρο 2

Ο παρών κανονισμός τίθεται σε ισχύ την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, [...]

Για το Συμβούλιο

Ο Πρόεδρος